Diari Oficial de la Generalitat Valenciana


Sumari del DOGV 5481, del 30-03-2007 (2007/3744)

ORDE de 6 de març de 2007, de la Conselleria de Sanitat, per la qual convoca 8 beques de perfeccionament formatiu de l'Agència Valenciana de Salut en hospitals de la Comunitat Valenciana i aprova les bases que les regulen.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5481

Data del DOGV
:   30-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/3744


Data del document
:   06-03-2007

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * ensenyament d'idiomes
    * suport econòmic
    * assignació per estudis
    * llengua estrangera
    * traducció
    * lingüística

Com a conseqüència de l'augment de persones estrangeres que estan triant com a residència la Comunitat Valenciana es donen problemes de comunicació amb els professionals dels centres sanitaris als quals acudixen. La Conselleria de Sanitat està interessada que s'establisquen intermediaris culturals que permeten la comunicació entre els nacionals d'altres països i el personal sanitari que els atén, de manera que es garantisca en tot moment una assistència sanitària adequada.  
Amb este fi, la Conselleria de Sanitat convoca la concessió de beques a alumnes que estiguen fent estudis relacionats amb l'aprenentatge d'alguna llengua estrangera i facen pràctiques en les institucions sanitàries de l'Agència Valenciana de Salut.  
L'aprovació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el reglament de la llei, fa necessària l'elaboració i la publicació d'esta orde respectant les noves exigències de les normes esmentades.  
Per això, i fent ús de les facultats que em conferixen l'article 35 de la Llei 5/1983, de 30 de desembre, de Govern Valencià, i l'article 47.11 del Text Refós de la Llei de la Hisenda Pública de la Generalitat Valenciana, i segons el que establix el Decret 108/1992, de 6 de juliol, del Govern Valencià, pel qual regula la concessió de beques,  
ORDENE  
Article 1. Objecte i àmbit d'aplicació  
1. Constituïx l'objecte d'esta orde convocar un concurs públic per a la concessió de 8 beques de perfeccionament formatiu en hospitals de la Comunitat Valenciana, i aprovar les bases reguladores que regixen esta convocatòria.  
2. Esta orde s'aplica a l'ajuda següent, que es regix per les bases reguladores que figuren en l'annex I:  
- Beques destinades a alumnes dels últims cursos d'escoles d'idiomes o de ciències relacionades amb l'aprenentatge d'una llengua estrangera per a afavorir el procés de mediador cultural en hospitals del sistema sanitari públic de la Comunitat Valenciana.  
Article 2. Finançament de les beques  
L'ajuda regulada en esta orde es concedix a càrrec de l'aplicació pressupostària 26.90.07.3411.575.30.2, codi de línia comptable W48904808, dels pressupostos de la Generalitat Valenciana per a l'exercici 2007.  
Article 3. Beneficiaris de les beques  
1. Poden obtindre la condició de beneficiaris de les beques previstes en esta orde les persones que tinguen els requisits establits en l'annex I.  
2. No poden obtindre la condició de beneficiaris de l'ajuda regulada en esta orde les persones o entitats en què es done alguna de les circumstàncies establides en l'article 13.2 de la Llei 38/2003, de 17 de novembre, General de Subvencions, i en els articles 18 i concordants del Reial Decret 887/2006, de 21 de juliol, que aprova el Reglament de la Llei General de Subvencions.  
Article 4. Obligacions genèriques dels beneficiaris  
1. A més de les obligacions específiques que s'establixen en l'annex I d'esta orde per als beneficiaris de les beques, es declaren amb caràcter general les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de l'ajuda.  
b) Justificar el compliment dels requisits i les condicions, i també la realització del projecte o activitat i el compliment de la finalitat que determinen la concessió de l'ajuda.  
c) Comunicar a l'òrgan que concedix la beca l'obtenció d'altres subvencions, ajudes, ingressos o recursos.  
d) Acreditar, abans que es dicte la proposta de resolució de concessió, estar al corrent de les obligacions tributàries i de la Seguretat Social.  
e) Les altres previstes en l'article 14 de la Llei 38/2003, de 17 de novembre, General de Subvencions.  
2. L'incompliment de les obligacions anteriors dóna lloc a l'exigència de les responsabilitats que corresponguen, d'acord amb la legislació.  
Article 5. Sol·licituds i documentació  
1. Les sol·licituds per a l'obtenció de les beques regulades en esta orde s'han de presentar en un imprés normalitzat per l'Àrea de Teleadministració i Infraestructures i Servicis Corporatius d'Atenció al Ciutadà de la Conselleria d'Infraestructures i Transport, i amb la documentació indicada en les bases reguladores.  
2. En el cas que els documents exigits que s'han de presentar juntament amb la sol·licitud de concessió de beques ja estiguen en poder de la Conselleria de Sanitat, el sol·licitant pot acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que faça constar la data, l'òrgan o dependència a què van ser dirigits i la identificació del procediment en què estan, i que no hagen transcorregut més de cinc anys des de l'acabament del procediment a què corresponen.  
3. Quan la sol·licitud no tinga els requisits establits en esta orde o no es presente la documentació que s'exigix, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, s'ha de requerir a la persona interessada que, en un termini de 10 dies, esmene la falta o aporte la documentació necessària, i se li ha d'indicar que, si no ho fa, es considerarà que desistix de la sol·licitud, mitjançant una resolució que ha de dictar, en els termes previstos en l'article 42 de la llei esmentada, l'òrgan que tinga atribuïda l'ordenació i la instrucció del procediments, segons les bases reguladores.  
4. També es pot demanar al sol·licitant qualssevulla altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.  
Article 6. Lloc i termini de presentació  
1. Les persones interessades poden presentar les sol·licituds en el Registre General de la Conselleria de Sanitat, al carrer del Misser Mascó, 31, de València, i també en els servicis territorials de la conselleria, situats a Alacant (c/ Girona, 26, 03881), Castelló de la Plana (c/ Hort dels Corders, 12, 12195) i València (Gran Via de Ferran el Catòlic, 74, 46516), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En el cas que s'envie per correu certificat, la presentació de la documentació en l'oficina de correus s'ha de fer d'acord amb el que disposa l'article 31 del Reial Decret 1829/1999, de 31 de desembre, que aprova el Reglament que regula la prestació dels servicis postals, segons el que establix la Llei 24/1998, de 13 de juliol, del Servici Postal Universal i de Liberalització dels Servicis Postals: en un sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat.  
3. El termini de presentació de sol·licituds serà de 15 dies hàbils comptats a partir del següent al de la publicació d'esta convocatòria en el Diari Oficial de la Generalitat Valenciana.  
Article 7. Procediment de concessió  
1. La concessió de les beques es realitzarà per mitjà del procediment de concurrència competitiva, d'acord amb el que establix el Decret 108/1992, de 6 de juliol, del Govern Valencià, pel qual es regula la concessió de beques, d'acord amb els criteris de valoració fixats en les bases reguladores que figuren com annex.  
2. Es constituirà una Comissió de Valoració per a l'examen i valoració de les sol·licituds presentades. Esta Comissió en tant que òrgan col·legiat, s'ajustarà en el seu funcionament al règim establit per als mateixos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Resolució de la concessió de les beques  
1. Correspon al director gerent de l'Agència Valenciana de Salut dictar la resolució de la concessió de les distintes beques. Les resolucions administratives que s'adopten per delegació d'acord amb l'article 13, de la Llei 30/1992, de 26 de novembre, indicaran expressament esta circumstància i es consideraran dictades per l'òrgan que fa la delegació.  
2. La resolució, que serà motivada es publicarà en el Diari Oficial de la Generalitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999 de 13 de gener  
3. El termini per a la resolució de les ajudes, serà el que s'establix en l'annex corresponent a les bases reguladores.  
Article 9. Recursos  
Contra les resolucions dictades en el procediment de concessió de subvenció, com que no esgoten la via administrativa, s'hi pot interposar un recurs d'alçada davant del conseller de Sanitat, en el termini de d'un mes, si l'acte és exprés i, si no ho és, el termini és de tres mesos i es compta, per al sol·licitant i altres persones interessades, a partir de l'endemà de quan, d'acord amb la seua normativa específica, produïsca l'efecte del silenci administratiu, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 10. Pèrdua de l'ajuda  
1. L'incompliment, per part del beneficiari, dels requisits i les condicions que donen lloc a l'atorgament de la beca, i també la concurrència de qualsevol de les causes arreplegades en l'article 37 de la Llei 38/2003, de 17 de novembre, General de Subvencions, i en els articles 91 i següents del Reial Decret 877/2006, de 21 de juliol, que n'aprova el Reglament, dóna lloc a la pèrdua del dret al cobrament total o parcial de la beca.  
2. D'acord amb l'article 7.2 del Decret 108/1992, de 6 de juliol, queda sense efecte la concessió de la beca, després de l'audiència de la persona interessada, quan no es faça l'activitat que motiva la concessió, quan deixen de tindre's els requisits que s'exigixen o quan no es complisquen, sense cap causa que ho justifique, les condicions establides en la convocatòria.  
Article 11. Reintegrament de l'ajuda  
Per al reintegrament de l'ajuda s'apliquen les normes que contenen els articles 36 i 37 de la Llei 38/2003, de 17 de novembre, General de Subvencions, i també els articles 91 i següents del Reial Decret 877/2006, de 21 de juliol, que n'aprova el reglament.  
Article 12. Règim d'infraccions i sancions  
El règim sancionador en la matèria regulada en esta orde és l'establit en el títol IV de la Llei 38/2003, de 17 de novembre, General de Subvencions.  
DISPOSICIONS FINALS  
Primera  
Esta orde té efecte a partir de l'endemà de la publicació en el Diari Oficial de la Generalitat Valenciana.  
Segona  
Contra esta orde, que posa fi a la via administrativa, es pot interposar un recurs contenciós administratiu en el termini de dos mesos, comptador des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen l'article 10 i el concordants de la Llei 29/1998, de 13 de juliol, reguladora de la Jurisdicció Contenciosa Administrativa; tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.  
València, 6 de març de 2007  
El conseller de Sanitat,  
RAFAEL BLASCO CASTANY  
ANNEX I  
Bases de l'ajuda destinada a beques de perfeccionament formatiu de l'Agència Valenciana de Salut en hospitals de la Comunitat Valenciana  
Primera. Objecte  
Les beques tenen com a objecte el perfeccionament formatiu d'alumnes dels últims cursos d'escoles d'idiomes o de ciències relacionades amb l'aprenentatge de llengües estrangeres, per a afavorir el procés de mediador cultural en qualsevol dels hospitals de la Comunitat Valenciana següents, per orde de preferència:  
- Hospital de Vinaròs  
- Hospital de Dénia  
- Hospital de la Vila Joiosa  
- Hospital Francesc de Borja de Gandia  
- Hospital General de Castelló  
- Hospital de la Plana  
- Hospital de Xàtiva  
- Hospital de Requena  
Segona. Requisits dels beneficiaris  
Els requisits que han de tindre els beneficiaris, abans d'acabar el termini de presentació de sol·licituds, a més dels establits en els articles 11 i 13 de la Llei 38/2003, de 17 de novembre, General de Subvencions, són:  
- Ser alumne d'un dels dos últims cursos d'escoles d'idiomes. En este cas, ha de disposar, a més, d'un títol universitari mitjà o una diplomatura.  
- Ser alumne dels dos últims cursos de facultats o escoles de ciències relacionades amb l'aprenentatge de llengües estrangeres, com ara filologia o traducció i interpretació.  
- No patir cap malaltia o estar afectat per cap limitació física o psíquica que siga incompatible amb l'exercici de les funcions necessàries per a adquirir la formació que es pretén amb la beca.  
- No tindre concedida cap altra beca o ajuda.  
Tercera. Obligacions dels beneficiaris  
1. La condició de becari no implica cap vinculació laboral o administrativa amb l'Agència Valenciana de Salut, i la concessió és incompatible amb altres beques, ajudes o treballs que suposen concurrència amb l'objecte i dedicació d'esta o impedisquen el compliment de les obligacions com a becari. La infracció d'esta regla deixa sense efecte la beca adjudicada.  
Quan el beneficiari de la beca siga un empleat de la Generalitat Valenciana, funcionari o laboral, queda en la situació administrativa que procedisca, d'acord amb la normativa.  
2. El becari exercix les activitats objecte d'esta convocatòria sota la supervisió del responsable del SAIP (Servici d'Atenció i Informació al Pacient) de l'hospital, que ordena les activitats i concreta la jornada presencial de 5 hores diàries, de dilluns a divendres, durant el funcionament dels servicis per als quals s'acredite la seua assistència, actua com a tutor formatiu i avalua l'activitat basant-se en la memòria que han de presentar els becaris sobre els coneixements i les experiències obtinguts en les pràctiques en l'administració pública.  
3. El becari s'ha d'identificar i presentar davant dels pacients i el personal com a traductor - intèrpret en pràctiques, i ha de portar una targeta d'identificació en la solapa. Ha d'aplicar-se amb tota diligència a les tasques que se li encomanen i ha de guardar secret sobre les seues tasques durant la seua estada i una vegada acabada.  
4. El director general de Qualitat i Atenció al Pacient resol les incidències que es produïsquen durant el període de les beques i les deixa sense efecte, després del tràmit d'audiència de la persona interessada, en el cas que hom no complisca, sense cap causa justificada, les condicions establides en esta convocatòria o quan hom no faça l'activitat que motiva la concessió o deixe de tindre els requisits exigits.  
5. En el cas d'incidències, renúncies, abandons o incompliments que deixen vacant la beca, s'ha de cobrir segons l'orde establit en la borsa de reserva que resulte del procés de selecció.  
6. Acabat el període de gaudi de la beca, després de la presentació d'una memòria final de les actuacions, la Direcció General de Qualitat i Atenció al Pacient ha d'estendre el certificat d'aprofitament, assistència i aptitud de la beca.  
Quarta. Quantia i duració de les beques  
La beca està dotada amb 791,66 euros bruts mensuals. L'import global màxim és de 2.374,98 euros cada una i l'import màxim global de les 8 beques, 18.999,84 euros. Es financen a càrrec de l'aplicació pressupostària 60.98.04.6289.977.91.2, codi línia comptable K52465392, dels pressupostos de la Generalitat Valenciana per a l'exercici 2.007.  
L'import de la beca es paga mensualment després de la certificació de conformitat expedida per la Direcció General de Qualitat i Atenció al Pacient, i una vegada practicades les retencions legals corresponents.  
El període d'aprofitament de la beca comença el dia indicat en la resolució d'esta convocatòria i acaba transcorreguts tres mesos des del dia d'inici, sempre que no excedisca del 31 de desembre de 2007, i en este cas acabaria en esta data.  
Si el becari no s'hi incorpora en la data assenyalada, s'entén que renuncia a la beca concedida  
Cinquena. Sol·licituds i documentació  
Les sol·licituds, presentades en l'imprés indicat en l'article 5 d'esta orde s'han d'adreçar a la Direcció General de Qualitat i Atenció al Pacient, c/ Misser Mascó, 31, 46065 València, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Juntament amb l'imprés de sol·licitud s'ha de presentar la documentació que s'allista, que s'ha d'acreditar per mitjà de l'original o d'una còpia compulsada en el moment de la presentació de la sol·licitud:  
a) Fotocòpia del DNI, passaport o targeta de residència.  
b) Currículum, en el qual han de constar les dades personals, data i lloc de naixement, adreça actual, telèfon i una foto de mida de carnet de l'aspirant.  
c) Fotocòpia de la certificació acadèmica personal.  
d) Fotocòpia del títol universitari mitjà o la diplomatura en els supòsits exigits en la Base segona.  
e) Declaració jurada de no tindre cap altra beca, ajuda o activitat laboral regular.  
f) Documentació que acredite que l'aspirant està al corrent de les obligacions tributàries i amb la Seguretat Social.  
g) Declaració responsable que acredite no estar sotmés a les prohibicions per a obtindre la condició de beneficiari establides en l'apartat 2 de l'article 13 de la Llei 38/2003, de 17 de novembre, General de Subvencions.  
h) Qualssevol altres documents que acrediten la possessió dels mèrits que s'al·leguen.  
Sisena. Ordenació i Instrucció del procediment  
L'òrgan encarregat de l'ordenació i instrucció del procediment és la Direcció General de Qualitat i Atenció al Pacient que, d'ofici, ha d'acordar totes les actuacions necessàries per a la determinació, el coneixement i la comprovació de les dades per les quals ha de pronunciar-se la resolució.  
Setena. Valoració i proposta de resolució  
1. La valoració de les sol·licituds presentades la fa una comissió de valoració, composta pel cap del Servici de Coordinació de l'Atenció al Pacient, que hi actua com a president, el cap del Servici de Comunicació amb el Pacient, que hi actua com a secretari, i un tècnic superior del Servici de Coordinació de l'Atenció al Pacient, que hi actua com a vocal.  
La comissió, atenent els criteris i requisits establits i d'acord amb la disponibilitat pressupostària, ha de formular una proposta de resolució, i estendre'n una acta, a l'òrgan que concedix les beques, en el termini de dos mesos des de l'acabament del termini de presentació de les sol·licituds. Esta proposta ha de contindre una borsa de reserva per orde de prioritat, segons la puntuació obtinguda, per a cobrir les vacants que es produïsquen. Pot donar preferència als aspirants que no hagen rebut anteriorment este tipus de beques en la Conselleria de Sanitat.  
2. La selecció dels becaris es fa segons la puntuació obtinguda per mitjà de l'aplicació del barem següent:  
a) Expedient acadèmic: es valora, en relació amb la qualificació mitjana de l'expedient, fins a 3 punts, de la manera següent:  
- aprovat: 1 punt  
- notable: 2 punts  
- excel·lent: 3 punts  
b) Coneixements de valencià: fins a 2 punts, d'acord amb el barem següent:  
- nivell oral: 0,5 punts  
- nivell elemental: 1 punt  
- nivell mitjà: 1,5 punts  
- nivell superior: 2 punts  
Només es valoren els certificats homologats per la Junta Qualificadora de Coneixements de Valencià. Es puntua exclusivament el nivell més alt acreditat.  
c) Coneixements d'idiomes: fins a 6 punts.  
- anglés, alemany, francés: 1 punt per cada un  
- àrab o romanés: 2 punts  
- àrab i romanés: 3 punts  
d) Experiència en les matèries relacionades amb l'activitat objecte de la beca: fins a 3 punts.  
e) Entrevista: fins a 4 punts. Ha de versar sobre els coneixements en les activitats que s'han de fer en la institució sanitària.  
Huitena. Termini de resolució  
1. La resolució de la convocatòria prevista en esta orde tindrà lloc en el termini màxim de tres mesos a partir de l'endemà de l'acabament del termini de presentació de sol·licituds.  
Si acaba el termini màxim i no s'ha notificat la resolució, les persones interessades estan legitimades per a entendre desestimada per silenci administratiu la sol·licitud de concessió de la subvenció, d'acord amb el que disposa l'article 25.5 de la Llei 38/2003, de 17 de novembre, General de Subvencions  
2. La resolució de concessió s'ha de publicar en el tauler d'anuncis de la Conselleria de Sanitat (c/ Misser Mascó, 31, València), juntament amb la llista d'aspirants per orde de la puntuació obtinguda. Esta llista es constituïx com a borsa de reserva per de renúncia o abandó.  
3. La Direcció General de Qualitat i Atenció al Pacient ha de convocar els adjudicataris per a la signatura del document de notificació i acceptació, que s'ha de fer en un termini no superior a 10 dies hàbils des de la data d'acceptació per part dels adjudicataris.  
ANNEX II  
Sol·licitud de beca de perfeccionament formatiu en hospitals de l'Agència Valenciana de Salut  
Nom ..., Adreça ..., DNI ..., Segons l'Orde de 6 de març de 2007, de la Conselleria de Sanitat, per la qual convoca 8 beques de perfeccionament formatiu en hospitals de l'Agència Valenciana de Salut, em compromet a acceptar les normes que les regulen, a assistir i a participar plenament en els programes de treball que siguen establits en el cas de resultar adjudicatari/ària.  
També declare que no em trobe en cap de les situacions previstes en l'article 13 de la Llei 38/2003, General de Subvencions, i que són certes totes les dades personals, acadèmiques i professionals assenyalades en l'escrit, i adjunte la documentació següent:  
- Fotocòpia del document nacional d'identitat, passaport o targeta de residència.  
- Currículum.  
- Fotocòpia del títol universitari de grau mitjà o diplomatura, en el cas establit en la base segona.  
- Fotocòpia de la certificació acadèmica personal.  
Hospitals a què opte per orde de preferència:  
- ...  
- ...  
Sol·licite   
Que se m'adjudique una beca.  
(Lloc, data i signatura de la persona inteessada) ...